
La Fundació Albert Bosch, el Bàsquet Girona i Teràpia de Shock s’uneixen pel càncer infantil en una gran jornada solidària 
· Aquest dissabte, 28 de març, Fontajau viurà una jornada solidària per donar impuls a la investigació del càncer infantil durant el partit entre el Bàsquet Girona i el Real Madrid

· “El fitxatge que ens falta”, la nova campanya de la Fundació Albert Bosch, té com a objectiu recaptar 910.000 euros per posar en marxa una nova unitat d’investigació  per a la recerca en càncer infantil
Sant Joan les Fonts, 25 de març de 2026 – El Bàsquet Girona se suma a “El fitxatge que ens falta”, la nova campanya de la Fundació Albert Bosch, entitat impulsada per Noel, per recaptar fons destinats a la recerca oncològica pediàtrica de l'Hospital Universitari Vall d'Hebron. Aquest proper dissabte, 28 de març, coincidint amb el partit de la Lliga ACB contra el Real Madrid, el pavelló de Fontajau es transformarà en l'escenari d'una jornada solidària per donar visibilitat a la necessitat d'impulsar la investigació en càncer infantil.
La campanya té com a objectiu la recaptació de  910.000 euros per fer possible la posada en marxa d'una nova infraestructura científica pionera a Espanya dedicada a l'oncologia pediàtrica al Vall d'Hebron Institut de Recerca (VHIR). Aquesta nova unitat d'alt rendiment estarà formada per professionals altament qualificats en investigació translacional, un equip especialitzat de metges, bioinformàtics i investigadors, així com per tecnologia robotitzada avançada, i servirà per accelerar el desenvolupament de nous fàrmacs específics per al càncer infantil.
El nom de la campanya, “El fitxatge que ens falta”, és una metàfora que representa la creació d’aquesta unitat de recerca d’última generació, i que recorre al llenguatge de l’esport per situar al centre del debat una necessitat científica i social que encara és poc visible. 
En paraules de Cristina Sanz, directora de la Fundació Albert Bosch, “cada any es diagnostiquen més de 1.000 casos de càncer infantil a Espanya, dels quals més de 170 a Catalunya. Aquestes xifres evidencien la urgència d’impulsar recerca especialitzada que ampliï les opcions terapèutiques i ofereixi una esperança més sòlida als pacients i a les seves famílies. Per això, accions com la d’aquest dissabte al pavelló de Fontajau són essencials per traslladar la conversa sobre l'oncologia pediàtrica més enllà de l’àmbit estrictament mèdic i fer-ne partícip tota la societat”.
Una jornada esportiva plena de solidaritat
Durant la jornada del partit entre el Bàsquet Girona i el Real Madrid, el pavelló de Fontajau es vestirà de solidaritat amb diverses accions dissenyades per animar l'afició a sumar-se al projecte. L'ambient festiu inclourà la venda de marxandatge exclusiu de la campanya, com samarretes signades pels propis jugadors o bufandes a la botiga del club, la venda de xuixos, així com les donacions vinculades a la compra d'entrades.
Un cop a la pista, el compromís de l'equip serà visible des del primer minut: els jugadors i la mascota del club, la Cocollona, sortiran a la presentació oficial lluint la samarreta d'"El fitxatge que ens falta". Tot seguit, un dels infants de la fundació farà entrega de la pilota per al salt inicial. I el punt àlgid de la jornada arribarà al descans amb una actuació especial de Teràpia de Shock, que enguany està fent una gira solidària en benefici de la fundació, i que posarà la nota musical a Fontajau per donar suport a la campanya.
Bàsquet, música i emoció en un entrenament inoblidable
Més enllà del partit, la sintonia entre la Fundació Albert Bosch, el Bàsquet Girona i Teràpia de Shock ja es va fer evident en un entrenament previ a la jornada. En Pau, un infant en tractament oncològic, i el seu germà Blai van visitar les instal·lacions esportives acompanyats de Ferran Massegú, cantant de Teràpia de Shock. 
Durant aquesta trobada, els jugadors Derek Needham, Mark Hughes, Martinas Geben i Pep Busquets, juntament amb l'entrenador Moncho Fernández, van compartir una estona inoblidable amb els nens, practicant llançaments a cistella i signant-los les samarretes d'"El fitxatge que ens falta". A més, el cantant de Teràpia de Shock va aprofitar l'ocasió per ensenyar la tornada de la popular cançó del grup "Sense tu" als jugadors  i als infants. Una trobada emocionant per a totes les parts, prèvia al partit d’aquest dissabte. 



Accedeix al vídeo promocional de la jornada solidària aquí.

Sobre la Fundació Albert Bosch
[bookmark: _heading=h.s03v3ufuc5ix]Creada l’any 2004, la Fundació A. Bosch és l’entitat impulsada per Noel Alimentaria, SAU, amb el propòsit d’aportar els valors de l’empresa a la societat. La seva missió és contribuir al benestar i la salut de les persones al llarg de la seva vida i, per aquest motiu, la fundació fomenta la recerca de solucions mèdiques, biomèdiques i quirúrgiques a les malalties infantils, principalment el càncer, primera causa de mort en infants i adolescents d’entre cinc i catorze, anys a Catalunya.
La fundació rep el nom d’Albert Bosch Sala, en memòria de l’impulsor de Noel i pare d’Anna Bosch Güell, actual presidenta de la fundació.
Per més informació, consulteu la memòria d’activitats de 2024.

Sobre Bàsquet Girona
Bàsquet Girona, una entitat esportiva fundada el 2014 que compta actualment amb un sènior ACB, un sènior LF Endesa i 28 equips base, entre ells, l'equip de la nova Liga U.

Sent l'activitat principal la pràctica esportiva, el Club està també enfocat a contribuir en la societat mitjançant el desenvolupament de la base amb classes setmanals d’anglès, així com el foment d'hàbits saludables (nutrició, descans o educació emocional).

El Bàsquet Girona és essencialment un club de bàsquet de Girona i per Girona. Compta amb la col·laboració d’empreses del territori i volca els seus esforços col·laboratius a entitats socials gironines. 

